ועדת העבודה, הרווחה והבריאות, כנסת 18, פרוטוקול מספר 331, 2010-07-15 10:00

חיים כץ: בוקר טוב.

חיים כץ: היום יום חמישי בשבוע, ד' באב, ה-15 ביולי 2010, ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק קליטת חיילים משוחררים (תיקון מס' 13), התש"ע-2010, הצעת חוק ממשלתית שהיוזמת הגדולה שלה היא גילה גמליאל שנלחמת, נאבקת ודוחפת את הצעת החוק.

חיים כץ: יש הצעת חוק מקבילה של חברי הכנסת דוד רותם ורוברט אילטוב שהביעו הסכמתם לאיחוד ההצעות.

חיים כץ: גבירתי, סגנית השר, תציגי בבקשה את הצעת החוק.

גילה גמליאל: בשעה טובה, באמת בשורה לחיילים המשוחררים, בוגרי שירות לאומי ושירות אזרחי, שמשנת הלימודים הקרובה הבאה עלינו לטובה אמורים לקבל שנת לימודים חינם במוסדות להשכלה גבוהה.

גילה גמליאל: הרעיון המקורי היה להעביר לכאן את החוק עם כל הפירוט אבל בסוף הוחלט לייצר חוק מסמיך מפאת קוצר הזמן ובגלל כך שאנחנו מדברים כבר על השנה הבאה.

חיים כץ: קוצר הזמן, את מתכוונת שהכנסת יוצאת לפגרה.

גילה גמליאל: נכון.

חיים כץ: ולא תתכנס המליאה לאשר את החוק, אם לא נעשה את זה היום.

גילה גמליאל: נכון.

גילה גמליאל: מעל שנה וחצי החוק הזה מקודם.

גילה גמליאל: הוא עבר כבר שלוש החלטות ממשלה שונות והיום אנחנו מגיעים לכאן.

גילה גמליאל: מה אומר החוק.

גילה גמליאל: החוק בעצם מבקש להוסיף קרן לחוק להכוונת חיילים משוחררים, זה לעשות תיקון לחוק, והקרן הזאת תיועד לאותם חיילים משוחררים בוגרי שירות לאומי ושירות אזרחי והיא מסמיכה את שר החינוך, את שר הביטחון, את שר האוצר ואת שר הנגב והגליל, בהתייעצות עם שר המדע, לקבוע גם את אזורי העדיפות וגם את התנאים הנוספים שיתועלו עבור צעירים וצעירות חיילים משוחררים מהנגב והגליל, מהפריפריה, להטבות נוספות.

גילה גמליאל: זה בעצם החוק.

גילה גמליאל: ליועץ המשפטי של הוועדה היו מספר הערות וכולן מקובלות עלי, מלבד קיצור מתן התקנות ל-14 ימים.

חיים כץ: אנחנו נקריא את החוק.

חיים כץ: היכן שלא תהיה בעיה, נצביע.

חיים כץ: היכן שתהיה בעיה, נעצור ונראה מה אנחנו עושים עם כל סעיף וסעיף בו מתעוררת בעיה.

זיו מגור: חוק קליטת חיילים משוחררים (תיקון מס'), התש"ע-2010     1.	תיקון סעיף 3     בחוק קליטת חיילים משוחררים, התשנ"ד-1994 (להלן – החוק העיקרי), בסעיף 3, אחרי פסקה (3) יבוא:     "(4)	לנהל ולבקר את פעילות הקרן לעידוד לימודי השכלה גבוהה כמשמעותה בסעיף 7א בהתאם להוראות לפי הסעיף האמור, ובכלל זה -

זיו מגור: (ב)	לקיים ולנהל תכניות ופעילויות שמטרתן עידוד חיילים משוחררים המתגוררים באזורי סיוע ללמוד לימודי השכלה גבוהה, באמצעות הקרן לעידוד רכישת השכלה, ובכלל זה לפרסמן בציבור ולבדוק את הבקשות שיגישו חיילים משוחררים למימוש זכאותם להשתתפות בתכניות ופעילויות כאמור".

זיו מגור: הערה.

זיו מגור: הכוונה באמצעות הקרן לעידוד לימודי השכלה גבוהה ולא באמצעות הקרן לעידוד רכישת השכלה.

גילה גמליאל: בסדר גמור.

חיים כץ: יש הערות לסעיף 1?

יעקב פרידברג: הערת נוסח.

יעקב פרידברג: צריך להיות "לנהל ולבקר את מערך ההשתתפות".

חיים כץ: מקבלים.

אהרן בן-זאב: אין לי התנגדות לנוסח הזה.

אהרן בן-זאב: אני רק רוצה להעיר שבדיונים קודמים עלתה המחשבה שהחיילים יוגבלו רק ללימודים במכללות.

אהרן בן-זאב: אני רוצה לחזור ולהבהיר את עמדתנו ולומר שאנחנו צריכים לתת לחיילים משוחררים את חופש הבחירה לבחור במוסדות שהם רוצים לבחור בהם, כולל האוניברסיטאות.

חיים כץ: אנחנו נתקין תקנות לחוק ואני מקווה שזה יופיע בתקנות.

יגאל כהן אורגד: לצערי ידידי ממכללת תל חי לא הצליח להגיע לישיבה וכל מה שאני אומר, אני אומר גם בשמו.

יגאל כהן אורגד: אני מקווה שהערת היושב ראש שזה יטופל בתקנות, לא אומרת שהעמדה של פרופסור בן-זאב מקובלת באופן אוטומטי.

חיים כץ: אני לא נכנס לזה עכשיו.

חיים כץ: אנחנו מצביעים על סעיף 1.     ה צ ב ע ה     סעיף 1 – אושר פה אחד     סעיף 1 אושר כנוסח הצעת החוק.

זיו מגור: 2.	הוספת סעיף 7א     	אחרי סעיף 7 לחוק העיקרי יבוא:     	"7א	קרן לעידוד לימודי השכלה גבוהה לחיילים משוחררים     		(א)	בסעיף זה - 			 "אזור סיוע" – אזור עדיפות לאומית שעליו החליטה הממשלה לפי הוראות פרק כ"ו לחוק ההתייעלות הכלכלית, על פי הצעה כאמור בסעיף קטן (ה), לצורך ההוראות לפי סעיף זה, כולן או חלקן.

זיו מגור: יש כאן הסתייגות של חבר הכנסת חסון.

חיים כץ: כשהוא יבוא נדבר.

חיים כץ: הוא לא נוכח.

זיו מגור: "חוק ההתייעלות הכלכלית" – חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009.

זיו מגור: כאן יש הערה לדיון לגבי הגדרת חייל משוחרר.

זיו מגור: כרגע איך שהצעת החוק מנוסחת, היא אומרת  שלפי סעיף 1 לחוק קליטת חיילים משוחררים, תיקון 11 לחוק הנוכחי, נאמר להכניס חיילים שנפצעו במהלך לחימה.

גילה גמליאל: זה בדיוק הנושא שהעלינו בממשלה שהחוק של חיים כץ מכסה.

זיו מגור: הם בעצם יהיו זכאים למענק.

מיכה גולדמן: חשוב לומר שזה ביחס של מספר החודשים מתוך ה-36.

חיים כץ: לא ביחס.

חיים כץ: נגמר היחס.

חיים כץ: ביטלנו את היחס.

חיים כץ: חייל שנפגע בלחימה, בתרגיל, לא עושים אתו יחס.

חיים כץ: הוא חייל לכל דבר ועניין.

מיכה גולדמן: אני לא נגד.

חיים כץ: כאילו היה 36 חודשי שירות.

גילה גמליאל: האוצר בעד.

זיו מגור: תיקון 11 מדבר על חייל ששירת כלוחם או תומך לחימה וראש אגף כוח אדם בצבא הגנה לישראל קבע כי שוחרר מחמת פציעה ישירה מהאימון או מהפעילות המבצעית, כמי שהשלים את מלוא תקופת השירות הסדיר.

קריאה: זה לא אוטומטי.

גילה גמליאל: עכשיו זה אוטומטי.

חיים כץ: זה אוטומטי.

חיים כץ: זה עבר בחקיקה, בקריאה שלישית.

זיו מגור: זה לעניין מענק.

זיו מגור: הצעת החוק הממשלתית מתייחסת לחיילים משוחררים לפי חוק קליטת חיילים משוחררים ולא כוללת את תיקון 11.

חיים כץ: אנחנו רוצים להכניס בחוק.

גל כהן: תיקון סעיף 10 נותן מענק שחרור גם לחיילים שלא סיימו את השירות שלהם עקב פציעה בתאונת אימונים או בפעילות מבצעית.

גל כהן: זה לא משנה את ההגדרה שלהם כחייל משוחרר.

גל כהן: לצורך ההטבות וכל שאר הדברים, הם עדיין חיילים משוחררים.

חיים כץ: זה בכלל לא מפריע לך.

זיו מגור: זה מתייחס לסעיף 9, לסעיף שתוקן, ולא מתייחס לכלל החוק.

גל כהן: לא, אני אומר שהחייל שנהנה עכשיו מההטבה לפי סעיף 10 החדש, אחרי התיקון שלכם, הוא חייל משוחרר גם לפני התיקון וגם אחרי התיקון.

גל כהן: עדיין הוא תחת ההגדרה של חייל משוחרר וזה לא משנה.

חיים כץ: זה היה גם לפני התיקון.

זיו מגור: זה משנה אם נכניס חייל משוחרר לרבות סעיף?

גל כהן: אין בזה צורך.

גל כהן: זה לא תורם שום דבר.

חיים כץ: למה?

חיים כץ: בכמה זה מעלה את העלויות בתקציב הביטחון?

גל כהן: אני לא תקציבן.

חיים כץ: זה לא מעלה בכלום.

גילה גמליאל: עדיף שזה יהיה כתוב, כדי שלא יהיה מי שיפרש את זה אחרת.

חיים כץ: אמרת את דבריך לפרוטוקול.

חיים כץ: אנחנו נוסיף את זה להצעת החוק.

זיו מגור: אני אקריא את ההגדרה.

זיו מגור: "חייל משוחרר" – לרבות חייל משוחרר כאמור בסעיף 10ב.

חיים כץ: מצוין.

זיו מגור: "השר הממונה על ענייני שירות לאומי אזרחי" – השר שמוקנות לו הסמכויות לפי חוק שירות לאומי (תנאי שירות למתנדב בשירות לאומי), התשנ"ח-1998, ולפי סעיף 6 לחוק דחיית שירות לתלמידי ישיבות שתורתם אומנותם, התשס"ב-2002.

גל כהן: נתבקשתי על ידי היועץ המשפטי של מינהלת השירות האזרחי-לאומי לציין שהשם שלהם הוא מינהלת השירות האזרחי-לאומי ולא השירות הלאומי-אזרחי.

חיים כץ: נתקן את זה.

חיים כץ: תודה.

זיו מגור: איפה זה צריך להיות כתוב?

גל כהן: בכל מקום שכתוב שירות לאומי-אזרחי, צריך להיות כתוב שירות אזרחי-לאומי.

חיים כץ: בסדר.

יגאל כהן אורגד: אני רוצה לוודא כי  ביקשתי בתחילת הישיבה ולא קיבלתי תשובה.

יגאל כהן אורגד: אזורי עדיפות מוגדרים כאן לפי הגדרתם בחוק ההתייעלות הכלכלית.

יגאל כהן אורגד: רציתי לוודא שבחוק ההתייעלות הכלכלית אין הגדרה שאנחנו לא יודעים אותה.

יגאל כהן אורגד: כתוב כאן שאזורי הסיוע כפי שמוגדרים בחוק ההתייעלות הכלכלית.

יגאל כהן אורגד: האם מישהו מהנוכחים יכול לעזור לנו ולומר מה כתוב בחוק ההתייעלות הכלכלית בהגדרת אזורי הסיוע?

ענת פלדמן: חשבתי שכולם יודעים חוץ ממני ולכן התביישתי לשאול.

יגאל כהן אורגד: אף פעם אל תתביישי ותניחי שיודעים פחות ממה שחושבים.

זמר בלונדהיים: הסעיף מפנה לסעיף קטן (ה).

זמר בלונדהיים: הכוונה לאזורי סיוע שקבועים בחוק.

זמר בלונדהיים: כאשר נגיע לסעיף קטן (ה) בעצם הממשלה תציע אזורי סיוע לחוק הזה.

זמר בלונדהיים: הממשלה תקבע לעניין החוק הזה את אזורי הסיוע לפי הכללים שיש בחוק ההוא.

יגאל כהן אורגד: בחוק ההוא אין היום הגדרה.

זמר בלונדהיים: אפשר לקבוע לחוק הזה מה שאנחנו רוצים.

ענת פלדמן: אני נציגת הקמפוס האקדמי אחוה שנמצא ליד קריית מלאכי, קסטינה, בדרום.

חיים כץ: קריית מלאכי היא בדרום?

ענת פלדמן: זאת השאלה.

חיים כץ: זה נראה לי יותר מרכז מאשר דרום.

ענת פלדמן: לא, זה לא מרכז.

ענת פלדמן: זה דרום.

ענת פלדמן: זאת הגדרה חברתית.

ענת פלדמן: לגבי הנושא של אזורים כלכליים, מאחר שאמרו לי לא להתבייש, אנחנו חושבים שהקמפוס האקדמי אחוה צריך להיכלל.

חיים כץ: בתקנות נבדוק אם אנחנו מכניסים או לא מכניסים.

חיים כץ: זה שאתם חושבים שזה צריך להיכלל,  זה ברור לנו.

חיים כץ: נראה בתקנות אם מכניסים את זה או לא מכניסים את זה, ואז תעירי את ההערות שלך.

זמר בלונדהיים: אני מתנצל אבל לא ברורה לנו כל כך התוספת של סעיף 10ב.

זמר בלונדהיים: אתה יכול להסביר שוב היכן אתם רוצים להכניס את זה ואיך?

זיו מגור: סעיף ההגדרות, מה שקראנו עכשיו, מתחת לחוק ההתייעלות הכלכלית.

זמר בלונדהיים: אין שם הגדרה של חייל משוחרר.

זמר בלונדהיים: איפה אתה רואה את זה?

זיו מגור: אין הגדרה.

זיו מגור: אני רוצה להוסיף אותה.

זמר בלונדהיים: בסעיף קטן (ג) יש כבר התייחסות לעניין משך השירות הסדיר, סוג, נסיבות שחרור.

זמר בלונדהיים: השאלה אם זה לא נכנס שם.

חיים כץ: אולי זה ייכנס שם.

חיים כץ: את תיאומי הנוסח נעשה ונמצא את המקום הכי מתאים להכניס את הסעיף.

זמר בלונדהיים: זה מדבר על נסיבות שחרור של פעילות מבצעית וזה אולי המקום המתאים.

זמר בלונדהיים: אין לנו התנגדות עקרונית, רק שזה יהיה מתאים מבחינת המקום.

חיים כץ: מבחינת הנוסח, אין בעיה.

חיים כץ: אנחנו מצביעים על סעיף 2(א).

חיים כץ: ה צ ב ע ה     סעיף 2(א) – אושר פה אחד

זיו מגור: (ב)	במסגרת הקרן תהיה, נוסף על האמור בסעיף 7, קרן שמטרותיה כמפורט להלן (בסעיף זה - הקרן לעידוד לימודי השכלה גבוהה).

זיו מגור: (1)	עידוד חיילים משוחררים שמתקיימים בהם תנאי הזכאות שנקבעו לעניין זה לפי סעיף קטן (ג), ללמוד במוסדות להשכלה גבוהה באזורי סיוע, באמצעות מימון השתתפות בשכר הלימוד באותם מוסדות.

זיו מגור: (2)	עידוד חיילים משוחררים שמתקיימים ב הם תנאי הזכאות שנקבעו לעניין זה לפי סעיף קטן (ג), המתגוררים באזורי סיוע, ללמוד לימודי השכלה גבוהה, באמצעות קיום תכניות ופעילויות שמטרתן עידוד חיילים כאמור (בסעיף זה – תכניות לעידוד לימודי השכלה גבוהה), ובין השאר באמצעות השתתפות בשכר הלימוד במוסדות להשכלה גבוהה ובאמצעות המימון לפעילויות להכנה ולהכשרה לקראת לימודי השכלה גבוהה, לרבות הכנה והכשרה במסגרת מכינות קדם-אקדמיות במוסדות להשכלה גבוהה.

זיו מגור: לעניין סעיף קטן (ג) שכרגע קראתי, אני מבקש להוסיף, לאחר "אישור ראש הממשלה", את המלים: באישור ועדת העבודה, הרווחה והבריאות של הכנסת.

זיו מגור: כמו כן, בסעיף קטן (ג) מופיע, לאחר "באישור ראש הממשלה", כפי היום, "רשאים לקבוע הוראות", אני רוצה לומר שזה  לא למתן רשות כמו שמופיע בהערות לדיון ב-(ב) אלא יקבעו הוראות כי ללא קביעת ההוראות אין תוקף אופרטיבי לחוק.

זיו מגור: אני מקריא את נוסח סעיף קטן (ג):

חיים כץ: יש למישהו הערות לסעיפים האלה?

ענת פלדמן: לגבי מה שכתוב בסעיף (2).

ענת פלדמן: כתוב "המתגוררים באזורי סיוע ללמוד לימודי השכלה גבוהה".

ענת פלדמן: כלומר, בעצם אנחנו מדברים כאן על סוג של ואוצ'ר שיש לתושבי אזורי הסיוע שאחר כך יוגדר מה הם?

חיים כץ: נכון.

ענת פלדמן: וזה מאפשר להם ללמוד איפה שהם רוצים.

ענת פלדמן: את זה אני רוצה לוודא כי זה לא ברור.

יגאל כהן אורגד: יש כאן שני סעיפי סיוע.

יגאל כהן אורגד: יש פטור משכר לימוד בשנה א' לתלמידים שלומדים באזורי סיוע.

יגאל כהן אורגד: יש קרן נוספת שמאפשרת סיוע לתלמידים שבאים מאזורי סיוע.

יגאל כהן אורגד: אלה שתי קרנות שונות כאשר השנייה מתייחסת לכל מי שגר באזור סיוע.

גילה גמליאל: אני אשמח להסביר לכם את ההבדלים.

גילה גמליאל: גויסו 80 מיליון שקלים לממש את ההטבות ויש שתי הטבות.

גילה גמליאל: הטבה אחת מדברת על כלל החיילים המשוחררים מכל הארץ שאמורים ללמוד בנגב, גליל ואיו"ש לפי ההגדרה המקורית, וזאת בעצם ההצעה שתעלה להסכמות אבל בסוף התהליך השרים יקבעו באישור ראש הממשלה ולאחר מכן זה יגיע לכאן, לאישור הוועדה.

גילה גמליאל: זה חלק אחד של ההצעה.

גילה גמליאל: החלק השני של ההטבות מדבר רק על חיילים משוחררים ובוגרי שירות לאומי שסיימו שירות מלא בנגב-גליל והם בעצם בעלי מצב סוציו אקונומי נמוך.

גילה גמליאל: גם הצוות הבין-משרדי שהוקם על ידי משרד ראש הממשלה ודן כבר בכל הסוגיות דיבר שם על להעניק להם מערך של מכינות, מערך של ליווי למכינות, אפשרות לקבל מבחן התאמה למקצועות הלימוד, ומתוך הגרעין הזה  אותם האנשים שמגיעים גם ממצב סוציו אקונומי נמוך, תהיה להם את האפשרות ללמוד בכל הארץ ואז זה פתוח לכל המוסדות, כולל האוניברסיטאות וכולל המכללות.

ענת פלדמן: אם כן, בתוך החוק הזה בעצם יש את שני הדברים שדיברת עליהם.

גילה גמליאל: נכון.

גילה גמליאל: יש הכל.

גילה גמליאל: זה מה שיפה בחוק.

אהרן בן-זאב: אני רוצה להעיר שכאן אנחנו לא מדברים על מה שאת דיברת כרגע.

גילה גמליאל: בחוק מדברים על ההסמכה.

אהרן בן-זאב: על הרעיון שהעלית ורעיונות אחרים, על זה נדבר לאחר שהשרים יחליטו.

גילה גמליאל: וראש הממשלה יאשר.

חיים כץ: והוועדה תאשר.

אהרן בן-זאב: נדון כאן.

חיים כץ: אנחנו נדון אחרי שהם יאשרו.

חיים כץ: אחרי שהם ימליצו, זה יבוא לכאן ואז נראה אם אנחנו מקבלים את המלצתם או לא.

גילה גמליאל: זה תלוי אם המלצתם תהיה המלצתי.

גילה גמליאל: אם המלצתם תהיה המלצתי, אני מאמינה שיקבלו את זה כאן.

חיים כץ: אנחנו מצביעים על סעיף 2(ב) ו-(ג), עד המילה להלן.

חיים כץ: ה צ ב ע ה     סעיף 2(ב) ו-(ג) עד המילה להלן – אושרה פה אחד     למרות שהצבענו על ההגדרות של אזור סיוע, אני מבקש רביזיה.

חיים כץ: אנחנו מצביעים על הרביזיה.

חיים כץ: ה צ ב ע ה     הרביזיה התקבלה

קריאה: מה המשמעות של רביזיה?

חיים כץ: אני פותח את הדיון מחדש, למרות שהצבענו.

חיים כץ: יש כאן הסתייגות של חבר הכנסת זבולון אורלב ולמרות שהצבענו, הוא הגיע מירושלים, ולכן לא מכובד לעשות מחטפים.

חיים כץ: החוק יתקבל בסוף בהצבעה ואני לא רוצה לעשות מחטף ולומר שהצבענו ולא היית.

חיים כץ: הוא בא, הוא יביע את דעתו, ישמיע את דבריו ואחרי כן נחליט מה אנחנו רוצים.

יגאל כהן אורגד: ככל שאני זוכר, תקנון הכנסת קובע שאם מישהו מבקש רביזיה, אפשר לעסוק בזה רק בישיבה הבאה.

חיים כץ: לא.

יגאל כהן אורגד: אם כן, זה השתנה.

זבולון אורלב: עשו רביזיה על מה שאתה אומר.

זבולון אורלב: אדוני היושב ראש, תודה לך.

זבולון אורלב: קודם כל, אני רוצה להודות לך על שאתה מאפשר לי להשמיע את דעתי.

זבולון אורלב: שנית, אני רוצה לברך את סגנית השר על היוזמה בחוק החשוב גם משלב יחדיו מטרות, גם קידום ההשכלה הגבוהה, גם סיוע לאזורי עדיפות לאומית וגם סיוע לסטודנטים.

זבולון אורלב: ההסתייגות שלי היא מהגדרה של אזור סיוע.

זבולון אורלב: למיטב ידיעתי, ההגדרה שנאמרת כאן, אזור עדיפות לאומי שעליו החליטה הממשלה לפי הוראות פרק כ"ו לחוק ההתייעלות הכלכלית, איננו כולל את ירושלים.

זבולון אורלב: אני רוצה להוסיף לחוק הזה בהקשר הזה.

זבולון אורלב: לחוק הרי יש שני חלקים: חלק שבו אנחנו עוסקים כרגע והוא המיקום של המוסדות.

זבולון אורלב: אני רוצה להסתייג רק לגבי החלק הזה ולא לגבי החלק השני של סיוע לסטודנטים מאזורי סיוע, כי אני לא רוצה לעזור לסטודנט מירושלים שהולך ללמוד במקום אחר.

זבולון אורלב: להפך, אני רוצה לעזור לסטודנטים שבאים ללמוד בירושלים.

זבולון אורלב: במכתב שכתבתי הסתייגות, היה ניתן להבין שמדובר בשני הדברים אבל לא, אני חוזר בי, אני מסתייג רק לגבי העניין הזה.

זבולון אורלב: אני מצמצם את הסתייגותי רק לגבי העניין הזה.

זבולון אורלב: צריך להבין שכיום יש הגירה שלילית מירושלים שעיקרה האוכלוסייה החילונית המשכילה שהיא אוכלוסייה מבוססת, שהיא חוט השדרה של העיר ירושלים שמקיימת אותה.

זבולון אורלב: כידוע, ירושלים היא אחת מהערים העניות ביותר ולכן הרכב האוכלוסייה בירושלים הוא קריטי להמשך חוסנה ועוצמתה של העיר ירושלים.

זבולון אורלב: עיריית ירושלים ביחד עם השדולה הפרלמנטרית רואים במערכת ההשכלה הגבוהה בעיר כאחד מהעוגנים החשובים ביותר להבטיח את הרוב היהודי, להבטיח את חוסנה ולהבטיח את איכותה של מערכת החיים בירושלים.

זבולון אורלב: לכן אנחנו מאוד מאוד חוששים שהפרת האיזון בין מוסדות להשכלה גבוהה בגליל ובנגב לבין ירושלים עלולה להחליש את המוטיבציה של סטודנטים מחוץ לירושלים לבוא ללמוד בירושלים וגם של סטודנטים ירושלמים ללמוד בירושלים.

זבולון אורלב: כפי שאמרתי, אני מברך על החוק הזה שיש בו משום מתן הטבות משמעותיות לחיילים משוחררים, אנחנו מאוד חוששים ולכן אנחנו מבקשים לשמור על האיזון הקיים היום בין הגליל והנגב לבין ירושלים ומבקשים לכלול גם את ירושלים.

זבולון אורלב: לא היה סיפק בידי לבקש ממחלקת המחקר והמידע של הכנסת מידע על המשמעויות הכלכליות של ההצעה שלי כי בוודאי יש כאן משמעויות כלכליות שלא ראיתי את הניתוח שלהן, ואני מקבל את מה שאתה אומר, אבל אני חושב שהעיקרון צריך להיות לא להפר את האיזון.

זבולון אורלב: כלומר, אם צריך להוריד לכולם ולכלול גם את ירושלים – אני אתמוך בזה.

זבולון אורלב: כמובן שאני אתמוך יותר אם הממשלה תוסיף את אותו סכום שנקבה סגנית השר.

זבולון אורלב: הפרת האיזון היא מאוד משמעותית.

זבולון אורלב: יש היום מאמצים כבירים של העירייה למשוך  סטודנטים ולהשאיר את הסטודנטים בירושלים על ידי כך שמציעים להם דיור מסובסד במרכז העיר ועל ידי אמצעים רבים נוספים, אבל עדיין האמצעים האלה לא הוכחו.

זבולון אורלב: הפרת האיזון – אני מתריע – היא זו.

זבולון אורלב: הייתה הידברות במסגרת השדולה הירושלמית ואני לא בא רק בשם עצמי.

זבולון אורלב: לא היה לנו סיפק לדבר עם ראש העיר כי ראש העיר חזר רק אתמול מחוץ לארץ אחרי נסיעה ארוכה.

זבולון אורלב: ביקשתי גם להזמין אותו אבל לא היה סיפק בידי להזמינו כי קיבלתי רק אתמול את ההודעה על קיום הישיבה היום.

זבולון אורלב: אני מציע, אם עדיין יש צורך, להזמין את ראש העיר, להזמין מישהו מראשי המוסדות להשכלה גבוהה בירושלים כי הנושא יותר מדיי חשוב מכדי שנסתפק בדיון המצומצם בזה שאני מביא כאן את הדברים.

חיים כץ: תודה רבה.

חיים כץ: כדרכך בקודש דיברת דברי טעם.

חיים כץ: יחד עם זאת, אתה פרלמנטר ותיק ובקיא בהלכות הכנסת וברור לך שאם אנחנו לא עושים את זה במושב הזה, זה לא יהיה בשנת הלימודים הזאת.

זבולון אורלב: אני תומך בכך שזה יהיה במושב הזה.

חיים כץ: יחד עם זאת, באת לכאן, הגשת את ההסתייגות והורדת את הקטע הכלכלי.

זבולון אורלב: לא, הורדתי את הקטע השני.

זבולון אורלב: אני הגשתי הסתייגות בכתב לגבי שני החלקים ואני מוריד את זה מהחלק השני ומשאיר את זה רק לגבי ירושלים.

חיים כץ: יש לך את האפשרות עד ישיבת המליאה – ואני לא יודע אם זה יעלה  ביום שני או ביום רביעי, אבל כנראה שזה יהיה ביום שני – לעשות את כל מה שאתה צריך לעשות.

חיים כץ: תעלה את ההסתייגות במליאה, ואם אתה תצליח,  סביר להניח שגם אני אהיה בין התומכים.

חיים כץ: תפעיל את כל הלובי הירושלמי.

חיים כץ: אני חושב שזה חשוב.

חיים כץ: אם הממשלה תקבל את זה, אנחנו נקבל את זה.

זבולון אורלב: ביקשתי להעלות את זה בהנהלת הקואליציה.

חיים כץ: אנחנו נקבל את זה בברכה.

חיים כץ: יחד עם זאת, אנחנו לא יכולים להרשות לעצמנו, וגם אתה לא, לשים מכשולים עכשיו בפני החוק.

זבולון אורלב: למה?

חיים כץ: אתה יכול, אבל אני לא.

זבולון אורלב: הממשלה מתנגדת?

זבולון אורלב: יש מישהו מהממשלה שמתנגד?

חיים כץ: כן, הממשלה רוצה את החוק כמו שהוא.

חיים כץ: אם לא, הוא לא יהיה.

חיים כץ: מי כמוך יודע שגם אני רוצה לכלול את ירושלים ואתה לא חושד בי שאני לא רוצה.

חיים כץ: שמענו את הסתייגותו של חבר הכנסת אורלב ואנחנו מצביעים על ההסתייגות.

זיו מגור: אני מקריא את הנוסח החלופי לעניין ההסתייגות.

זיו מגור: "בעניין הגדרת אזור סיוע – ירושלים וכן אזור עדיפות לאומית שעליו החליטה הממשלה לפי הוראות פרק כ"ו לחוק ההתייעלות הכלכלית על פי ההצעה כאמור בסעיף קטן (ה) לצורך הוראות לפי סעיף זה, כולן או חלקן".

זבולון אורלב: בסדר.

יעקב פרידברג: לצערי לא נוכל לקבל את התוספת של ירושלים בשלב זה.

חיים כץ: אנחנו מודים לך על ההערה.

חיים כץ: אנחנו מצביעים על ההסתייגות.

חיים כץ: מי נגד ההסתייגות?

חיים כץ: ה צ ב ע ה     ההסתייגות לא התקבלה

זיו מגור: "אזור סיוע – אזור עדיפות לאומית שעליו החליטה הממשלה לפי הוראות פרק כ"ו לחוק ההתייעלות הכלכלית, על פי ההצעה כאמור בסעיף קטן (ה), לצורך הוראות לפי סעיף זה כולן או חלקן".

חיים כץ: אנחנו מצביעים על הנוסח שהוקרא.

חיים כץ: ה צ ב ע ה     הגדרת אזור סיוע – אושרה פה אחד     	אנחנו ממשיכים בהקראה.

זיו מגור: אני ממשיך להקריא מפסקה (ג)(1).

זיו מגור: יש כאן הערה לדיון.

זיו מגור: רציתי להבין, אם מישהו יוכל להסביר, מה הכוונה בנסיבות השחרור, מכיוון שבחוק קליטת חיילים משוחררים, סעיף 19(א) קיימות נסיבות שחרור ורציתי לדעת מדוע ההבחנה בין מה שקיים היום בחוק לבין הצעת החוק הממשלתית.

זיו מגור: האם אפשר להוריד את נסיבות השחרור או שיש טעם להשאירן?

זיו מגור: מה עומד מאחוריהן?

גל כהן: הכוונה הייתה שהשרים שיקבעו את התקנות יוכלו בין יתר הפרמטרים שהם יבחנו ---

חיים כץ: בוא נדייק.

חיים כץ: השרים יציעו את התקנות.

גל כהן: השרים יקבעו.

גל כהן: ועדת העבודה והרווחה תאשר.

גל כהן: יקבע מי שיקבע ויאשר מי שיאשר.

גל כהן: זה משאיר להם את האפשרות לבחון גם את הנושא של נסיבות השחרור.

גל כהן: זה יותר רחב מ-19.

חיים כץ: הבנו.

חיים כץ: בסדר.

זיו מגור: (2)	סוגי המוסדות להשכלה גבוהה באזורי סיוע, אשר הלומדים בהם יהיו זכאים להשתתפות בשכר הלימוד, בהתאם להוראות לפי סעיף זה.

זיו מגור: (3)	סוגי התוכניות לעידוד לימודי השכלה גבוהה, שאותן תקיים הקרן לעידוד לימודי השכלה גבוהה, לפי הוראות סעיף זה, ובכלל זה תנאי תכניות כאמור וסוגי מוסדות להשכלה גבוהה או תחומי לימוד שלגביהם יחול התכניות האמורות.

זיו מגור: (4)	שיעור ההשתתפות בשכר לימוד שיוענק לחיילים משוחררים לפי הוראות סעיף זה והדרכים לתשלומו.

זיו מגור: (5)	מניעת כפל הטבות לפי סעיף זה והגבלת התקופה למימוש הזכאות להטבות כאמור.

זיו מגור: גם כאן יש שאלה מה בדיוק הכוונה בכפל הטבות, באיזה מקרים מדובר והאם לא שווה להגביל את התקופה שאנחנו נותנים את הקרן ונותנים סיוע, בדומה לפיקדון שניתן להשתמש בו תוך חמש שנים מהשחרור.

זיו מגור: האם לא כדאי לקבוע בחקיקה ראשית שגם כאן זה יהיה תוך חמש שנים.

גל כהן: הכוונה בכפל הטבות הייתה למלגות שמקבלים חיילים משוחררים מגורמים אחרים פרטיים כמו מפעל הפיס או גורמים אחרים, גם ציבוריים וגם פרטיים.

מיכה גולדמן: אני אומר שצריך להדגיש את הציבוריים, משום שאם אתה אומר פרטיים, אתה מעמיד את הסטודנט במצב לא נוח.

מיכה גולדמן: לכן צריכה להיות הפרדה ואני רוצה שיהיה ברור.

מיכה גולדמן: יכול לבוא סטודנט מעיירת פיתוח, שהוא יוצא צפון אפריקה והוא ממשפחה מעוטת יכולת, ואז מתברר שהוא מסיים את האוניברסיטה עם תוכנית חסכון של חמישים אלף שקלים.

גילה גמליאל: לא שזה רע.

מיכה גולדמן: את זה לא אמרתי.

גילה גמליאל: לגבי ההטבות, כפל ההטבות במקור היה שהם לא יקבלו גם את מה-20 מיליון וה-60 מיליון.

גילה גמליאל: זה לא היה לגבי הדברים עליהם אתה מדבר.

יגאל כהן אורגד: אני מבקש לתמוך במה שמיכה אמר מהצד הפרקטי.

יגאל כהן אורגד: חבר'ה, כל הדיביזיות של אומן לא ישתלטו על העניין אם יהיו להם מיליון דברים לבדוק.

יגאל כהן אורגד: אם הם יצטרכו לבדוק אם החייל קיבל מקרנות פרטיות, הם לא יגמרו את העבודה.

מיכה גולדמן: לכן תכתבו ציבוריות.

מיכה גולדמן: אני מציע לא להיכנס לפרטיות כי זה יהיה מסובך.

גילה גמליאל: לא, אבל גם כפל ההטבות הציבוריות, מכיוון שמדובר כאן בנוסף למענקים, שלא יתפרש שמא זה על חשבון המענקים.

גילה גמליאל: שתהיה כאן זהירות.

גילה גמליאל: זה בנוסף למענקים.

גל כהן: גם את הנושא הזה, זה משאיר לדיון.

חיים כץ: אנחנו לא רוצים להשאיר הכל לדיון.

חיים כץ: אנחנו רוצים לצמצם את אזורי הוויכוח.

חיים אורון: אני מנכ"ל הקרן לקליטת חיילים משוחררים.

חיים אורון: כמו שנאמר כאן, ברגע שמישהו במסגרת ה-60 מיליון שהולכים לפריפריה, הוא לא יכול לקבל במסגרת ה-20 מיליון כי הוא יקבל פעם אחת.

גילה גמליאל: זה הדבר היחיד שאמור להיות כאן.

גילה גמליאל: לא ציבוריות ולא אחרות.

חיים אורון: לא צריך להכניס לקטע הזה את כל העניין של הקרנות האחרות כי הן לא רלוונטיות לחוק והן דבר נפרד לגמרי.

חיים אורון: זה לא מופיע בחוק אחר ולא צריך לעשות את זה.

יעקב אפק: רציתי להעיר לגבי סעיף (2).

יעקב אפק: בהצעת החוק שאני ראיתי הוזכרה במיוחד אוניברסיטת בן גוריון, למעט אוניברסיטת בן גוריון.

יעקב אפק: אין ספק שאוניברסיטת בן גוריון בפריפריה, אין ספק שהיא בדרום.

וילמה מאור: זה לא מופיע כאן.

יעקב אפק: אני מתייחס להצעה שראיתי.

חיים כץ: בתקנות יגדירו את האזורים.

זמר בלונדהיים: לעניין כפל הטבות.

זמר בלונדהיים: מלבד כפל ההטבות שהוזכר כאן שצריך להיות, אנחנו חושבים שיש גם מקום במקרה שחייל מקבל מלגה או חצי מלגה מתמיכה ממשלתית, ממדורי סיוע באוניברסיטה, אין סיבה שהוא יקבל לצורך העניין גם מלגה מלאה מכאן וגם מלגה מלאה מכאן.

גילה גמליאל: אנחנו לא נכנסים לזה.

גילה גמליאל: אמרנו שאין אפשרות בדיקה.

זמר בלונדהיים: בדרך כלל במלגות נהוג שהחייל מצהיר האם הוא מקבל מעוד מקומות.

זמר בלונדהיים: לא הקרן צריכה לבדוק את זה אלא הוא יצהיר.

חיים כץ: אם הוא יצהיר שהוא לא מקבל, אתם תלכו לבדוק?

זמר בלונדהיים: לא. אנחנו לא קובעים את זה אלא אנחנו פשוט מאפשרים לקבוע.

חיים כץ: טיעוניך נרשמו לפרוטוקול.

זמר בלונדהיים: ידונו בזה בתקנות.

זמר בלונדהיים: אם לא יקבעו, לא יקבעו ואין בעיה, אבל אני שואל למה לא להשאיר את האפשרות הזאת.

חיים כץ: שמענו.

חיים כץ: כל הקטע הזה של כפל המלגות, אני חושב שצריך לרדת.

חיים כץ: אם מישהו מקבל תרומות פרטיות, זה לא עניינו של אף אחד.

זמר בלונדהיים: לא, לא פרטיות.

זמר בלונדהיים: אני לא מדבר על פרטיות.

חיים כץ: שמעתי את דבריך.

זיו מגור: (6)	נסיבות ותנאים שבהם מי שקיבל מענק לפי סעיף זה, אשר לא השלים את לימודיו לקראת תואר אקדמי בתוך תקופה שתיקבע, יידרש להחזיר את המענק לקרן לעידוד לימודי השכלה גבוהה, וכן חריגים לדרישת ההחזר כאמור.

חיים כץ: אנחנו מצביעים עד פסקה (6), כולל.

אייל רק: בפסקה (3), סוגי התוכניות לעידוד לימודי השכלה גבוהה, אנחנו מבקשים להוריד את המילה "סוגי", כך שיהיה כתוב שהתוכניות ייקבעו בתקנות.

אייל רק: זאת הייתה גם המלצת הצוות המקצועי, על מנת גם לא להשאיר כאן משהו פתוח של איזה סוגים ייקבעו ולא הפרטים שלהם.

חיים כץ: אנחנו נקבל את מה שאמרת.

חיים כץ: נשמיט את המילה "סוגי".

יעל סימן-טוב כהן: מעבר להשמטה של המילה "סוגי", אנחנו מבקשים באותו סעיף קטן שהשרים יקבעו גם מי הגוף שאחראי לנהל כל תוכנית.

יעל סימן-טוב כהן: יש תוכניות תמיכה אפשריות שלא כולן שייכות לעולם התוכן של הקרן לחיילים משוחררים וחלקן שייכות יותר לעולם התוכן של המועצה להשכלה גבוהה ויש מקום לדון ולשקול מי הגוף.

חיים כץ: תודה רבה לך על ההערה המלומדת.

חיים כץ: אנחנו מצביעים עד סעיף קטן (6).

חיים כץ: ה צ ב ע ה     אושר פה אחד

זיו מגור: (ד)	הנהלת הקרן רשאית לקבוע, בהסכמת השר, שר האוצר, שר החינוך והשר לפיתוח הנגב והגליל, בהתייעצות עם השר הממונה על ענייני שירות לאומי-אזרחי, ולאחר קבלת אישור ראש הממשלה, כללים ומבחנים הדרושים לצורך יישום הוראות סעיף זה והתקנות שנקבעו לפי סעיף קטן (ג), וכן הוראות בדבר דרך הגשת הבקשות למימוש הזכאות לפי סעיף זה והטיפול בהן.

זיו מגור: קביעות לפי סעיף קן זה יפורסמו ברשומות.

זיו מגור: בחוק קליטת חיילים משוחררים יש את הקרן ואת התקנון.

זיו מגור: מכוח חוק קליטת חיילים משוחררים יש את הקרן והקרן פרסמה תקנון.

זיו מגור: השאלה האם לקרן החדשה יהיה תקנון נפרד או שזה יהיה במסגרת התקנון הראשי?

זיו מגור: זה מצריך שינויים בהוראות התקנון.

גל כהן: התקנון של הקרן לקליטת חיילים משוחררים עוסק בעיקר במה שקשור לקרן בסיוע הנוסף במסגרת קליטת חיילים משוחררים.

גל כהן: הקרן החדשה שתקום, מתקינים לה תקנות משלה.

חיים כץ: תוך כמה זמן יתקינו לה תקנות?

חיים כץ: אנחנו באנו לכאן במטרה שהחוק הזה יופעל.

חיים כץ: באנו לכאן ביום חמישי, התפנינו מעיסוקים אחרים, במטרה שנצליח במושב הזה להעביר את החוק.

חיים כץ: שמעת שהגיע חבר הכנסת זבולון אורלב ורצה להכניס את ירושלים, דבר מאוד חשוב.

חיים כץ: עכשיו אתה בא ומספר לי סיפור על התקנת תקנות, דבר שיארך שנתיים.

גל כהן: אנחנו מדברים על התקנון.

חיים כץ: זה לא יהיה בתקנות הרגילות.

גל כהן: לא תקנות בתוך התקנות.

חיים כץ: אני מדבר על התקנון.

גל כהן: זה לא עוד תקנון.

חיים כץ: אתם תגמרו תקנון כזה תוך שבועיים?

גל כהן: אתה מדבר על התקנון או על התקנות?

גל כהן: יש הבדל.

חיים כץ: על התקנון.

גל כהן: לא יהיה עוד תקנון.

חיים כץ: בסדר.

חיים כץ: אנחנו מצביעים על סעיף (ד).

חיים כץ: ה צ ב ע ה     סעיף (ד) – אושר פה אחד

זיו מגור: (ה)	השר, שר האוצר, שר החינוך והשר לפיתוח הנגב והגליל, בהתייעצות השר הממונה על ענייני שירות לאומי-אזרחי ובאישור ראש הממשלה, יציעו לממשלה אזורים שייקבעו כאזורי עדיפות לאומית לפי הוראות פרק כ"ו לחוק ההתייעלות הכלכלית ויהוו אזורי סיוע לצורך הוראות סעיף זה.

זיו מגור: לא הסכימו השרים על הצעה כאמור, יכריע ראש הממשלה בעניין".

זיו מגור: לעניין זה אני רוצה להוסיף את אישור ועדת העבודה, הרווחה והבריאות של הכנסת.

חיים כץ: נכון.

זיו מגור: אני מקריא את הסעיף שוב.

יעקב פרידברג: את זה צריך לפרסם ברשומות.

זמר בלונדהיים: כמו בסעיף קטן (ד), שהקביעות לפי סעיף קטן זה יפורסמו ברשומות.

חיים כץ: בסדר.

חיים כץ: אנחנו מצביעים על (ה).

חיים כץ: ה צ ב ע ה     סעיף (ה) – אושר פה אחד

זיו מגור: 3.	תחילה ותחולה     תחילתו של חוק זה ביום תחילתן של תקנות שיותקנו לפי הוראות סעיף 7א(ג) לחוק העיקרי, כנוסחו בסעיף 2 לחוק זה, והוא יחול לגבי חייל משוחרר שסיים את שירות הסדיר ביום ט"ו בטבת התש"ע (1 בינואר 2010) ואילך.

זיו מגור: תקנות ראשונות לפי סעיף 7א(ג) יובאו לאישור ועדת העבודה, הרווחה והבריאות של הכנסת בתוך 21 ימים מיום פרסומו.

יגאל כהן אורגד: כמה זמן לוקח בין אישור הכנסת לבין הפרסום ברשומות?

חיים כץ: יומיים.

גילה גמליאל: יומיים.

חיים כץ: אנחנו מצביעים על סעיף 3.     ה צ ב ע ה     סעיף 3 – אושר פה אחד

גילה גמליאל: בשעה טובה.

גילה גמליאל: תודה לחיים כץ.

זיו מגור: רציתי לבקש את אישור הוועדה לעניין הערה של עורך דין גל כהן, לעניין הגדרת חייל משוחרר, אם באמת יש צורך בזה או לא.

חיים כץ: תראו ביניכם בנוסח.

זיו מגור: לעניין המינהלת, לגבי השם, נשב עם זמר.

חיים כץ: שבו על הניסוחים.

חיים כץ: תודה רבה.

חיים כץ: הישיבה נעולה.

חיים כץ: אני פותח שוב את הישיבה של ועדת העבודה, הרווחה והבריאות וחוזר לדיון הקודם שזה עתה הסתיים.

חיים כץ: בתחילת הדיון הצהרנו שאנחנו משלבים בהצעת החוק את הצעת החוק של דוד רותם ורוברט אילטוב.

יריב לוין: צריך לציין שזה החלק המפוצל.

חיים כץ: רק את ההצעה שמונחת בפנינו.

חיים כץ: אני רוצה לשלב אותה בהצעת החוק שזה עתה אישרנו.

חיים כץ: אני רוצה להצביע על זה, למרות שהסכמנו על זה בתחילת הישיבה כפי שזה מופיע בפרוטוקול.

חיים כץ: אנחנו נצביע על שילוב החוק.

חיים כץ: מי בעד?

חיים כץ: ה צב ע ה     הוחלט לשלב את החוק